《废丘历陈仓山第九盘》
清代·朱嘉徵

出险至此夷，秦民聿胥宇。废丘见旧屯，陈仓殷积糈。

蜀汉相犄角，壮哉此门户。南山市夜郎，东道连荆楚。

猗嗟鼎足雄，益都称天府。今日询遗氓，十不存四五。

又复死于寇，孑遗饱豺虎。废臼贻阿谁，先畴不复土。

直视千里道，行客泪如雨。

作者简介：（1602—1684）明末清初浙江海宁人，字岷左，别号止溪圃人。明崇祯十六年举人，任推官。有《乐府诗集》、《道游堂诗集》、《止溪诗文集》、《川南纪游》等。